Tohtoročným hostiteľom otváracieho ceremoniálu Dní európskeho kultúrneho dedičstva (DEKD) na Slovensku budú Piešťany. V priestoroch Domu umenia sa 8. septembra uskutoční slávnostný program nazvaný Pocta dedičstvu našich predkov i súčasníkov. Informovala o tom hovorkyňa mesta Drahomíra Moretová.
V roku 2020 si Piešťany pripomínajú 75. výročie vyhlásenia za mesto. "Pri tejto príležitosti si zrekapitulujeme najvýznamnejšie udalosti tohto obdobia, pripomenieme si osobnosti, ktoré významným spôsobom prispeli k zviditeľneniu Piešťan a ich propagácii doma i vo svete. Dozvieme sa mnoho zaujímavostí, o ktorých sa často nehovorí, ale patrili k významným medzníkom v našich dejinách. Privítame vzácne osobnosti a niektoré z nich i oceníme," uviedla Moretová.
Počas septembra sa Piešťanci môžu pripraviť na množstvo podujatí, vďaka ktorým sa dostanú na miesta, kam sa často nechodí. "Odhalíme priestory, objekty, ktoré sú tajuplné, ale úzko späté s našou históriou. Navštívime starý kláštor, židovský cintorín, bahennú kuchyňu a mnoho ďalších zákutí," doplnila hovorkyňa. Mesto pri príprave DEKD spolupracuje s Domom umenia, Balneologickým múzeom Imricha Wintera, Slovenskými liečebnými kúpeľmi a ďalšími kultúrnymi inštitúciami na území Piešťan.
DEKD vznikli v roku 1985 z iniciatívy Rady Európy, konajú sa v 50 štátoch. Slovenská republika sa pripojila k usporiadateľom DEKD v roku 1993. Ich cieľom je stimulovať záujem o európske kultúrne dedičstvo, zvyšovať povedomie o ňom, informovať verejnosť o potrebe chrániť ho, podporovať toleranciu voči iným kultúram a upozorniť na sociálne, politické a hospodárske výzvy odvetvia kultúry.